Όλα τα πολιτικά κόμματα καταδίκασαν την επίθεση κατά των γραφείων της ΝΔ
"Την Δημοκρατία δεν μπορείς να την πυροβολήσεις", δήλωσε ο Αντώνης Σαμαράς
«Έναν άνθρωπο μπορείς να τον πυροβολήσεις, όπως και ένα κτίριο το πυροβόλησαν. Τη Δημοκρατία, όμως, δεν μπορείς να την πυροβολήσεις», δήλωσε ο πρωθυπουργός Αντώνης Σαμαράς, προσερχόμενος στα κεντρικά γραφεία της ΝΔ και αναφερόμενος στην επίθεση τα ξημερώματα της Δευτέρας. «Η ένοπλη επίθεση στα γραφεία της ΝΔ συνιστά μια επικίνδυνη κλιμάκωση αδιέξοδων τρομοκρατικών ενεργειών τυφλής βίας, απόλυτα καταδικαστέων εκ μέρους του ΣΥΡΙΖΑ», αναφέρεται σε ανακοίνωση του κόμματος. «Τέτοιου είδους ενέργειες αντικειμενικά αποπροσανατολίζουν από τα καυτά προβλήματα της συγκυρίας, σκορπούν το φόβο και δίνουν την δυνατότητα αξιοποίησής τους για την καλλιέργεια ενός κλίματος γενικευμένης τρομοκρατίας και καταστολής». Ανακοίνωση με την οποία καταδικάζει την επίθεση στα γραφεία της ΝΔ εξέδωσε και το ΠΑΣΟΚ. «Η επίθεση κατά των κεντρικών γραφείων της Νέας Δημοκρατίας με εγκληματικές μεθόδους υποκόσμου δείχνει ότι υπάρχουν κύκλοι που παίζουν αδίστακτα με τη βία και στρέφονται ευθέως κατά της δημοκρατικής πολιτείας». «Την ώρα που συζητείται και ψηφίζεται στη Βουλή η αντισυνταγματική παραχώρηση της εθνικής κυριαρχίας και ασυλίας της χώρας, κάποιοι επέλεξαν να είναι πρώτο θέμα η βία. Συμφέρον έχουν εκείνοι που επιζητούν την αποσταθεροποίηση της χώρας και την καλλιέργεια του φόβου», αναφέρουν οι Ανεξάρτητοι Έλληνες. «Η ΔΗΜΑΡ καταδικάζει απερίφραστα την τρομοκρατική επίθεση στα κεντρικά γραφεία της ΝΔ. Τα γεγονότα αυτά συνιστούν σοβαρό ζήτημα για τη δημοκρατία μας και στρέφονται εναντίον της κοινωνίας. Αυτή την ώρα χρειάζεται η ομόθυμη καταδίκη των φαινομένων βίας από όλο τον πολιτικό κόσμο. Η βία είναι φασισμός», τονίζει η Δημοκρατική Αριστερά σε ανακοίνωσή της. «Η καταδίκη είναι αυτονόητη, τέτοιες ενέργειες δεν είναι έκφραση δυσαρέσκειας ή τιμωρίας, ενώ αυτό το επεισόδιο δείχνει μια κλιμάκωση», τόνισε η γενική γραμματέας της Κεντρικής Επιτροπής του ΚΚΕ, Αλέκα Παπαρήγα.